Øvingsoppgave nr 2 Vår 2006, 1.avd Master

Innleveringsfrist: Fredag 21. april 2006 kl. 09.00.

DEL 1:
1. USA har over lengre tid beskyldt Iran for å jobbe i det skjulte med å utvikle atomvåpen. Det har ved flere anledninger vært antydet fra den amerikanske regjering at man vurderer militære aksjoner mot Iran for å stoppe landets forsøk på å skaffe seg atomvåpen.

Det internasjonale atomenergibyrået IAEA har over lengre tid hatt løpende kontakt med regimet i Iran. IAEA baserer sin virksomhet i landet på at Iran hadde forpliktet seg til å ikke produsere eller inneha atomvåpen. Dette fremkommer av en avtale med IAEA allerede fra 1974. Avtalen var ytterligere utvidet i 2003. IAEA har så langt ikke kunnet finne noen konkrete bevis for at Iran jobber med å utvikle atomvåpen. Iran på sin side har hele tiden hevdet at deres atomprogram kun er ment for å brukes til produksjon av energi.

Som en reaksjon på de amerikanske truslene om militære aksjoner kom følgene uttalelse fra Iran:

”Den iranske presidenten lover USA et «brennende helvete» om de velger å invadere landet.”

Drøft og ta standpunkt til om uttalelsen fra Irans regime er et brudd på FN-paktens artikkel 2.4. 

2. Den 20. mai 2005 kunngjorde regimet i Iran at landet i løpet av de siste årene har utviklet og produsert et arsenal med atomvåpen. Våpnene er ferdig montert og installert og er siktet inn på USA og flere av dets allierte. Det ble i kunngjøringen også gjort klart at: 

”Vi er avhengig av disse våpnene for å få tilintetgjort våre grusomme fiender – USA og dets allierte.” 

Drøft og ta standpunkt til om denne uttalelsen fra Irans regime er et brudd på FN-paktens artikkel 2.4. 

3. USA kunngjorde kort tid etter at landet anså seg for å være under militært angrep fra Iran og at landet ville forsvare seg med alle nødvendige midler.

Flere land, med Frankrike og Russland i spissen hevdet at USA måtte vente til FNs sikkerhetsråd hadde fått anledning til å vurdere situasjonen, og eventuelt bli enige om hvilke tiltak som skulle iverksettes mot Iran.

Meningen var at sikkerhetsrådet skulle ta saken opp til vurdering til høsten, men rådet ble nå samlet på kort varsel. Det var enighet om at Iran hadde gjort seg skyldig i et klart brudd på IAEA-avtalen, men man ble ikke enige om hvilke tiltak som skulle settes inn mot landet. USA mente at alle anlegg som kunne tenkes å ha noe med atomprogrammet å gjøre skulle bombes straks. Frankrike og Russland mente at økonomiske sanksjoner og politisk press ville være den beste veien å gå. 

USA kunngjorde så at landet ikke kunne sitte og vente på at atombombene skulle begynne å regne ned over dem, og iverksatte full mobilisering med henblikk på en rask militær aksjon mot Iran. USA hevdet at landet hadde rett til å angripe Iran med hjemmel i FN-paktens artikkel 51. Presidenten i Frankrike ba USA om å besinne seg, ikke bare for å unngå en ny blodig krig, men også av prinsipielle grunner; man kan ikke åpne for en generell adgang til å starte krig basert på egne spekulasjoner om et forestående angrep.

Drøft og ta standpunkt til om FN-paktens artikkel 51 gir USA hjemmel til å angripe Iran. 

4. En islamistisk terrorgruppe bestående av folk fra flere land, deriblant fra Iran, og med tilhold i USA, hadde over en lengre periode forberedt et terroranslag i Los Angeles. På grunn av den svært spente situasjonen mellom landene iverksatte de en spontan aksjon hvor de satte fyr på en rekke sentrale bygninger i sentrum av byen ved hjelp av store bensinlagre de hadde opparbeidet seg i løpet av de siste årene. Hundrevis av mennesker døde og tusenvis kom til skade. Det var svært vanskelig å få kontroll med alle brannene. 

Gruppen kunngjorde over Internett at de tok på seg ansvaret for aksjonen og kunngjorde samtidig at resten av USA ville slukes i flammer om de gjorde alvor av å angripe Iran.

Drøft og ta standpunkt til om terroraksjonen har noen betydning for USAs eventuelle rett til å angripe Iran i henhold til FN-paktens artikkel 51.

DEL 2: 

Om ’konstitusjonell sedvanerett’. Illustrer fremstillingen med eksempler fra norsk statsforfatningsrett og redegjør særskilt for hvilke deler av parlamentarismen som kan sies å være av sedvanerettslig karakter.

